ԱՆԻ ՀԱՄԱՅՆՔԻ ՂԵԿԱՎԱՐ ԱՐՄԱՆ ՍԱՐԻԲԵԿՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ԱՄԱՆՈՐԻ ԵՎ ՍՈՒՐԲ ԾՆՆԴՅԱՆ ՏՈՆԵՐԻ ԱՌԹԻՎ

Սիրելի՛ հայրենակիցներ, սիրելի՛ անեցիներ,

Սիրով շնորհավորում եմ ձեզ՝ գալիք Ամանորի և Սուրբ Ծննդյան տոների կապակցությամբ: Տոնացույցի մեջ Ամանորն այն եզակի տոնն է, երբ շատերն անկեղծորեն հավատում են հրաշքի և վստահ են, որ այն կարո՛ղ է իրականանալ:

Նոր տարվա նախաշեմը ոչ միայն անցած տարին ամփոփելու, այլ նաև հաջորդ տարում համայնքի զարգացման կարողություններն ու հնարավորությունները գնահատելու և սպասվող արդյունքները նախանշելու մասին է:

2023 թվականը լի էր դժվարություններով, խոչընդոտներով, միևնույն ժամանակ ձեռքբերումներով և հաղթանակներով: Մեր հավաքական ուժի, միասնության և վճռականության շնորհիվ ապացուցեցինք, որ միասին կարող ենք լուծել համայնքում ծառացած խնդիրները:

Կարճ ժամանակահատվածում իրականացվեց լուսավորության ցանցի ընդլայնում, խաղահրապարակների և զբոսայգիների վերանորոգում, կոմունալ ենթակառուցվածքների արդիականացման և համայնքի տեխնիկական պարկի համալրման աշխատանքներ:

Հատկանշական է Արցախից տեղահանված մեր հայրենակիցներին տրամադրված սոցիալական և մարդասիրական աջակցությունը, ինչին լծված էր համանքի յուրաքանչյուր ընտանիք՝ փաստելով, որ դժվարություններին դիմակայելիս մենք միահամուռ ենք:

Շնորհիվ ձեր վստահության, աջակցության և նվիրվածության մենք կարողացանք ևս մեկ քայլով մոտենալ մաքուր և բարեկարգ, առավել ապահով ու հարմարավետ համայնք ունենալու մեր որդեգրած տեսլականին։ Համոզված եմ, որ նույն անաչառությամբ և նվիրումով շարունակելու ենք աշխատել 2024 թվականին:

Ուրախությամբ պետք է փաստեմ, որ 2024 թվականին հրատապ լուծում պահանջող ծրագրերի իրականացման շրջանակներում ՀՀ կառավարության կողմից Անի համայնքին կհատկացվեն զգալի դրամական միջոցներ, որոնք կնպատակաուղղվեն ճանապարհաշինական ոլորտի աշխատանքների իրականացմանը, իսկ համայնք-պետություն համաֆինանսավորմամբ սուբվենցիոն ծրագրերի իրականացման համար նախատեսվել է շուրջ 1,5 մլրդ դրամի ներդրում, որի զգալի մասը կուղղվի համայնքում ենթակառուցվածքների զարգացմանը, մշակութային և սպորտային կյանքի ակտիվացմանը:

Այսօր՝ տարեմուտի շեմին, իմ հարգանքի տուրքն եմ մատուցում մեր բոլոր այն հայորդիների հիշատակին, ովքեր իրենց կյանքը նվիրաբերեցին մեր երկրի խաղաղության և մեր ժողովրդի վաղվա օրվա համար:

Եզրափակելով՝ մաղթում եմ, որ 2024 թվականը խաղաղություն և բարօրություն բերի մեր երկրին, մեր համայնքին, թո՛ղ որ Նոր տարին երջանկություն, սեր ու համերաշխություն պարգևի բոլորիս ընտանիքներին:

Շնորհավոր Ամանոր և Սուրբ ծնունդ: